SL Uradni list Evropske unije CE 16/71

Smrtna kazen v Nigeriji

P6_TA(2008)0570

Resolucija Evropskega parlamenta z dne 20. novembra 2008 o smrtni kazni v Nigeriji

(2010/C 16 E/17)

Evropski parlament,

— ob upoštevanju svojih prejšnjih resolucij o kršitvah človekovih pravic v Nigeriji,

— ob upoštevanju še vedno trajajočega moratorija na uporabo smrtne kazni s strani zvezne vlade Nigerije,

— ob upoštevanju Splošne deklaracije o človekovih pravicah,

— ob upoštevanju Mednarodnega pakta o državljanskih in političnih pravicah iz leta 1966, ki ga je Nigerija ratificirala 29. oktobra 1993,

— ob upoštevanju Afriške listine o človekovih pravicah in pravicah ljudstev iz leta 1981, ki jo je Nigerija ratificirala 22. junija 1983,

— ob upoštevanju Afriške listine o pravicah in dobrobiti otroka iz leta 1990, ki jo je Nigerija ratificirala 23. julija 2001,

— ob upoštevanju Konvencije proti mučenju in drugemu krutemu, nečloveškemu in ponižujočemu ravnanju ali kaznovanju iz leta 1984, ki jo je Nigerija ratificirala 28. julija 2001,

— ob upoštevanju Konvencije o odpravi vseh oblik diskriminacije žensk iz leta 1979, ki jo je Nigerija ratificirala 13. junija 1985, in njenega Izbirnega protokola iz leta 1999, ki ga je Nigerija ratificirala 22. novembra 2004,

— ob upoštevanju Konvencije o otrokovih pravicah iz leta 1989, ki jo je Nigerija ratificirala 19. aprila 1991,

— ob upoštevanju člena 115(5) svojega Poslovnika,

A. ker je v nigerijskih zaporih več kot 720 moških in 11 žensk, ki so bili obsojeni na smrt,

B. ker so v nigerijski nacionalni študijski skupini za smrtno kazen in v predsedniškem odboru za reformo pravosodja odkrili, da so zaporniki, ki čakajo na izvršitev smrtne kazni, skoraj vsi revni in brez pravnega zastopstva,

C. ker je bilo kljub temu, da mednarodno pravo prepoveduje uporabo smrtne kazni, če so storilci otroci, najmanj 40 zapornikov, ki čakajo na izvršitev smrtne kazni, v času domnevnega kaznivega dejanja starih od 13 do 17 let,

D. ker so v 12 od 36 nigerijskih zveznih držav za kazenske primere pristojna islamska šeriatska sodišča; ker ta še naprej izrekajo smrtne kazni ter kazni z bičanjem in sekanjem udov,

E. ker 47 % zapornikov, ki čakajo na izvršitev smrtne kazni, čaka na izid pritožbenega postopka, pri četrtini zapornikov je pritožbeni postopek trajal pet let, šest odstotkov zapornikov je na izid pritožbenega postopka čakalo več kot 20 let, nek zapornik pa je čakal na izvršitev smrtne kazni 24 let,

F. ker je nigerijski kazenskopravni sistem prežet s korupcijo in malomarnostjo ter v njem občutno primanjkuje sredstev,

G. ker je mučenje v Nigeriji vsakdanji pojav, čeprav je prepovedano, in ker skoraj 80 % nigerijskih zapornikov trdi, da jih v policijskih celicah pretepajo, jim grozijo z orožjem ter mučijo,

H. ker številne zapornike, ki čakajo na sojenje ali na izvršitev smrtne kazni, izsiljujejo policisti, ki od njih zahtevajo denar v zameno za izpustitev,

I. ker več kot polovica od 40 000 zapornikov v državi ni bila sodno obravnavana ali obsojena,

J. ker v zaporih razsajajo kronične, a preprečljive bolezni, kot so HIV, malarija, tuberkuloza, gripa in pljučnica,

K. ker so se nigerijske oblasti nekajkrat lotile reševanja pomanjkljivosti svojega pravosodnega sistema; ker sta nigerijska nacionalna študijska skupina za smrtno kazen leta 2004 in predsedniški odbor za reformo pravosodja leta 2007 izrazila dvom glede tega, da bi smrtna kazen zniževala stopnjo in obseg kaznivih dejanj v Nigeriji; ker niti zvezna niti državne vlade niso sprejele ukrepov za reševanje nujnih problemov, na katere sta opozorili ti skupini,

L. ker Nigerija ni uradno poročala o izvedbah smrtne kazni vse od leta 2002,

M. ker je le za sedem od 53 članic Afriške unije znano, da so leta 2007 izvajale smrtno kazen, medtem ko je 13 afriških držav odpravilo smrtno kazen z zakonom, nadaljnjih 22 pa v praksi;

N. ker je bila leta 1977 le v 16 državah odpravljena smrtna kazen za vsa kazniva dejanja; ker je do danes 137 od 192 članic Združenih narodov odpravilo smrtno kazen z zakonom ali v praksi,

1. poziva zvezno vlado Nigerije in vlade zveznih držav, naj odpravijo smrtno kazen;

2. poziva zvezno vlado Nigerije in vlade zveznih držav, naj do odprave razglasijo takojšnji moratorij na vse usmrtitve, kakor je predvideno z resolucijo Generalne skupščine Združenih narodov št. 62/149 z dne 26. februarja 2008, ter nemudoma spremenijo vse smrtne obsodbe v zaporne kazni;

3. poziva zvezno vlado Nigerije in vlade zveznih držav, naj oblikujejo celovit pristop do kaznivih dejanj in razložijo, kako se bodo lotile razmer na področju kriminala;

4. poziva zvezno vlado Nigerije in vlade zveznih držav, naj odpravijo vse določbe v zvezni in državni zakonodaji, ki predvidevajo smrtno kazen za osebe, ki so bile v času domnevne storitve kaznivega dejanja mlajše od 18 let;

5. poziva zvezno vlado Nigerije in vlade zveznih držav, naj zagotovijo, da se v primerih, ki se kaznujejo s smrtno kaznijo, spoštujejo najstrožji mednarodno priznani in ustavni standardi pravičnega sojenja, zlasti v primeru nezadostnega pravnega zastopanja revnejših zapornikov, priznanj krivde, ki so bila pridobljena z nasiljem, izsiljevanjem ali mučenjem, pretirano dolgih sodnih in pritožbenih postopkov ter obsodb mladoletnih oseb;

6. poziva zvezno vlado Nigerije, naj ratificira Drugi izbirni protokol iz leta 1989 k Mednarodnemu paktu o državljanskih in političnih pravicah ter Izbirni protokol iz leta 2002 h Konvenciji proti mučenju in drugemu krutemu, nečloveškemu in ponižujočemu ravnanju ali kaznovanju;

7. poziva vlade nigerijskih zveznih držav, da odpravi vse določbe o obvezni smrtni kazni;

8. poziva zvezno vlado Nigerije in vlade zveznih držav, naj izvajajo priporočila nigerijske nacionalne študijske skupine za smrtno kazen (2004) in predsedniškega odbora za reformo pravosodja (2007), zlasti pa naj določijo moratorij na usmrtitve ter spremenijo vse smrtne obsodbe;

9. poziva Svet, Komisijo in države članice, naj nigerijskim oblastem zagotovijo tehnično podporo, potrebno za pregled zakonodaje, ki predvideva smrtno kazen, odpravo smrtne kazni in izboljšanje preiskovalnih postopkov nigerijske policije;

10. poziva k podpori dejavnostim delovne skupine Afriške komisije o človekovih pravicah in pravicah ljudstev glede smrtne kazni pri pripravi protokola k Afriški listini, s katerim bi prepovedali smrtno kazen in onemogočili njeno ponovno uvedbo;

11. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, gospodarski skupnosti zahodnoafriških držav, zvezni vladi in parlamentu Nigerije, Afriški uniji in vseafriškemu parlamentu.